**Vedtekter for Fagskolen Vestfold og Telemark**

Sist oppdatert 16.1.19

**Kapittel 1 Vedtektene, eierskapet og virksomheten**

**1.1 Formål med vedtektene**Formålet med vedtektene for Fagskolen Vestfold og Telemark (FVT) er å regulere styrets ansvar og organisering, samt ansvar og roller for rektor og skolens organer.

**1.2 Virkeområde og lovgrunnlag**Vedtektene gjelder for Fagskolen Vestfold og Telemark., jf. Telemark fylkestings vedtak 83/18 den 24.10.12.2018 og Vestfold fylkeskommunes vedtak 92/18 den 01.11.2018 med hjemmel i Lov om høyere yrkesfaglig utdanning (fagskoleloven).

**1.3 Eierskap**Fagskolen Vestfold og Telemark er en offentlig fagskole. Den eies av Vestfold og Telemark fylkeskommune. Fylkeskommunen har arbeidsgiveransvaret og skal vedta skolens vedtekter, velge styret og styrets ledelse, samt fastsette økonomiske rammer for driften av fagskolen.

**1.4 Formålet med virksomheten**Formålet med fagskolen er å tilby akkreditert fagskoleutdanning i samsvar med behovet for kompetanse lokalt, regionalt og nasjonalt.

**1.5 Egenbetaling**Fagskolen Vestfold og Telemark skal tilby akkreditert fagskoleutdanning uten egenbetaling fra studentene. Studentene må selv dekke kostnader knyttet til medlemskap i studentsamskipnaden, kopipenger o.l.

**Kapittel 2 Fagskolens styre, ansvar og oppgaver**

**2.1 Styret**  
Styret er fagskolens øverste organ, med avgjørelsesmyndighet og tilsynsansvar i alle saker.

**2.2 Styrets sammensetning, oppnevning og rett og plikt til å fratre**  
Styret ved fagskolen Vestfold og Telemark består av syv medlemmer, alle med varamedlemmer.

Eier velger seks av styremedlemmene, og utpeker hvem av disse som skal være styrets leder og nestleder.

Styret har følgende sammensetning:

* fire medlemmer for skoleeier – politisk oppnevnt
* tre medlemmer med bakgrunn fra relevant arbeids- og næringsliv etter forslag fra   
  NHO, LO og KS
* en representant fra de ansatte – etter forslag fra de ansatte
* en representant fra studentene – velges av studentene

Ved styrets sammensetning skal kjønnsbalanse ivaretas, jf. Likestillings- og diskrimineringsloven § 28.

En representant fra fylkesrådmannen har møte- og talerett i styremøtene.

For valg av styret fra 01.01.19 velges styremedlemmer og varamedlemmer for 2 år. For valg av styret fra 01.01.22 velges styremedlemmer og varamedlemmer for 3 år. For valg av styret fra 01.01.25 velges styremedlemmene og varamedlemmene velges for inntil fire år.

Styremedlem og varamedlem som velges av og blant studentene, velges for ett år.

Dersom en representant for studentene eller de ansatte som er medlem av styret, slutter ved skolen, fratrer vedkommende styret.

**2.3 Vedtaksførhet og gjennomføring av styremøtene**

Styret kan fatte vedtak når mer enn halvparten av medlemmene er tilstede og avgir stemme.

Styremøtene ledes av styrelederen. Hvis styrelederen og nestleder ikke er tilstede, utpeker styret en møteleder. Det føres protokoll fra styremøtene.

**2.4 Styrets rammer og ansvar**Styret har avgjørelsesmyndighet og ansvar for at Fagskolen Vestfold og Telemark drives i samsvar med Lov om høyere yrkesfaglig utdanning med tilhørende forskrifter, eller som det er tillagt av overordnet myndighet.

Styret selv skal fatte vedtak om at det etter styrets skjønn er forsvarlig å ta opp nye studenter. Vedtaket skal fattes før studiestart.

Styrets ansvar er for øvrig å:

1. sørge for at studentene får den utdanningen som fagskolen har akkreditering for
2. sørge for at alle vilkår for eventuelle offentlige tilskudd er oppfylt
3. sørge for at opplysninger som blir gitt til NOKUT, studenter og dem som søker utdanning er korrekte og fullstendige
4. sørge for at det blir gitt nødvendig informasjon og veiledning til søkere til og studenter ved fagskolen, blant annet om skolepenger, studietilbud, søknadsfrister og opptakskrav
5. fastsette krav til lærerkompetanse, instruktørkompetanse og ledelse ved fagskolen
6. sørge for at virksomheten drives i samsvar med gjeldende lover og regler, og etablere og sørge for gjennomføring av systematiske kontrolltiltak (internkontroll) for å sikre dette
7. sørge for at det foreligger oversikt over myndighetsfordelingen mellom styret og rektor
8. oppnevne utvalg med ansvar for arbeidsmiljø jf. arbeidsmiljøloven
9. vedta Forskrift om opptak, gjennomføring av studier, eksamen og klageregler
10. avgi uttalelser i saker som skolen blir forelagt
11. avgi innstilling eller fremsette forslag til fylkesrådmannen i saker som skal avgjøres av overordnet organ
12. fastsette en plan for innholdet i utdanningen og bestemme hvordan planen skal gjennomføres

Styret kan delegere sin avgjørelsesmyndighet ved fagskolen, hvis det ikke følger av Lov om høyrere yrkesfaglig utdanning at styret skal fatte vedtak selv.

**2.5 Styrets rapporteringsansvar**

Styret skal behandle aktuelle meldinger og rapporter som overordnet myndighet bestemmer. Styret er ansvarlig for skolens årsmelding. Årsmeldingen skal inneholde informasjon om aktivitetsomfang, årsregnskap, forslag til budsjett for kommende år, utviklingsarbeid ved skolen, kvalitet på utdanningen og eventuelle tilsynssaker.

**2.6 Godtgjøring til styrets medlemmer**

Første gang styret etableres er satsene for honorar per år satt til:

Styreleder 30 000 kroner  
Nestleder 18 000 kroner  
Styremedlemmer 12 000 kroner

Varamedlemmer godtgjøres etter følgende satser:  
Halvdag – inntil 4 timer 1 800 kroner inkludert reisetid  
Heldag 3 600 kroner inkludert reisetid  
  
Deretter reguleres satsene hvert år etter konsumprisindeksen.  
Frammøtte deltakere i styremøtene får dekket reisegodtgjørelse etter statens satser.

**2.7 Vurdering av kompetanse og oppnevnelse av sensor**

Styret skal sørge for at studentenes kunnskap, ferdigheter og generelle kompetanse blir prøvd og vurdert på en upartisk og faglig betryggende måte.

Styret oppnevner sensor ved eksamen, prøver, bedømmelse av oppgaver eller annet når resultatet inngår i vitnemålet eller integreres i karakter for utdanningen.

**2.8 Læringsmiljø**Styret har det overordnede ansvaret for at læringsmiljøet og det fysiske og psykiske arbeidsmiljøet er fullt forsvarlig med hensyn til studentenes helse, sikkerhet og velferd. Styret skal, i samarbeid med studentorganene, legge forholdene til rette for et godt og inkluderende læringsmiljø.

**Kapittel 3 Rektor og skolens organer**

**3.1 Rektors rolle og ansvar**Fagskolen Vestfold og Telemark skal ha en rektor. Styret ansetter rektor. Rektor skal ha nødvendig fag- og lederkompetanse. Studentene og de ansatte skal bli hørt før en rektor ansettes.

Hvis avgjørelsen av en sak ikke kan vente til styret kan komme sammen i møte, avgjør rektor saken. Rektor plikter å forsøke gjennomføring av et styremøte ved digitale hjelpemidler før rektor avgjør saken.

Styret kan også gi rektor fullmakt til å avgjøre saker som ikke bør utsettes til neste styremøte.

**3.2 Administrativt og faglig ansvar**

Rektor har ansvaret for at den daglige driften av fagskolen og utdanningen er innenfor de retningslinjer og pålegg styret har gitt, samt retningslinjer i vedtektene for Fagskolen Vestfold og Telemark

Rektor er arbeidsgivers representant overfor skolens personale. Medbestemmelsesavtalen praktiseres i medhold av dette.

Rektor er styrets sekretær.

**3.3 Rett til begrunnelse og klage på karakterfastsetting**

En student har rett til å få en begrunnelse for karakterfastsetting.

**3.4 Klageorganer**Fagskolen Vestfold og Telemark skal opprette en lokal klagenemd som behandler klager over enkeltvedtak. Styret kan bestemme at klagenemnd også skal behandle andre klagesaker fra studentene.

**3.6 Studentorgan og studentrepresentasjon**

Studentene ved Fagskolen Vestfold og Telemark kan opprette studentorgan som skal ivareta deres interesser og fremme deres synspunkter. Styret skal legge til rette slik at studentorganene kan drive sitt arbeid på en tilfredsstillende måte.

**Kapittel 4 Ikrafttreden**

**4.3 Ikrafttreden - varighet**

Vedtektene trer i kraft etter vedtak i fylkestinget i Telemark 5.12.2018 og i fylkestinget i Vestfold 13.12.2018. Eventuelle endringer i vedtektene vedtas av Vestfold og Telemark fylkesting.